Żewġ kwadri ta' San Pietru u San Pawl fil-Knisja Arċipretali taż-Żurrieq Il-Knisja Arċipretali ta' Santa Katerina fiż-Żurrieq hija mogħnija b'numru kbir ta' kwadri artistiċi li saru matul iż-żmien. Dawn il-kwadri saru minn artisti kbar magħrufa fosthom Mattia Preti, Stefano Erardi, Lazzaro Pisani, Fra Luca Ganier, Ġanni Vella u Francseco Zahra. L-artist Francesco Zahra għamel diversi kwadri għal din il-knisja u dan ix-xogħol wettqu meta fil-knisja kien hemm diġa numru sabiħ ta' kwadri li saru mill-artist Mattia Preti. Għaldaqstant kellu jagħmel xogħol li jkun ta' livell artistiku għoli li jikkumplimenta x-xogħlijiet li diġa kien hemm fil-knisja, fosthom il-kwadru titular tal-artist Mattia Preti. Francesco Zahra twieled fl-Isla nhar il-15 ta' Settembru 1710 fejn tgħallem mal-artist Francesco Zahra Gian Nikola Buhaġiar u aktar tard matul il-karriera tiegħu huwa ħadem mill-qrib mal artist Antione Favrav meta dan kien ġie Malta jaħdem fl 1744. Zahra għamel bosta xogħlijiet kbar fil-knejjes madwar Malta fosthom fil- Belt Valletta, il-Furjana, f'Bormla, fl-Imdina, ir-Rabat, f'Ħaż Żebbuġ, f'Birkirkara, fin-Naxxar u Ħaż-Żabbar. Ġewwa il-gżira ta' Għawdex insibu xogħlijiet tiegħu fil-Katidral ir-Rabat u fix-Xagħra. Għandu ħafna xogħlijiet f'kolezzjonijiet privati. Huwa miet fid-19 ta' Awwissu 1773. Erba' xogħlijiet importanti tal-artist fil-knisja Arċipretali taż-Żurrieq huma dawk li hemm fuq il-bieb il-kbir tal- Knisja. Dawn huma l-kwadri taż-żwieġ mistiku ta' Santa Katerina, il-kwadru tal-istess qaddisa qiegħdha titkellem mal-filosofi pagani, il-kwadru ta' San Pietru u dak ta' San Pawl. Dawn iż-żewġ kwadri tal-aħħar għamilhom fl-1755. Fil-kwadri l-artist Zahra pinġa xeni differenti minn dawk li soltu naraw lil dawn iż-żewġ qaddisin. Lil San Pawl narawh bil-wieqfa ma' tlett dixxipli juri b'idejh it-triq tas-salvazzjoni fejn huma qed iħarsu lil fejn qiegħed juri filwaqt li f'idejh l-oħra qiegħed iżomm ktieb miftuħ. Iħares b'attenzjoni lejn din ix-xena persunaġġ ieħor li jinsab għarkuptejh mal-art. Fil-kwadru li fih jidher San Pietru, l-attenzjoni qiegħdha aktar fuq il-ħarsa tal-qaddis li hawn narawh qiegħed iħares 'il fuq lejn is-sema, filwaqt li b'idejh il-leminija qiegħed iżomm 'il fuq l-id ta' wieħed magħtub li resaq lejh għall-għajnuna. Tlett figuri ta' persunaġġi oħrajn jidhru qegħdin josservaw dak li qed jiġri quddiem għajnejhom. Interessanti l-fatt li hawnhekk l-artist pinġa l-imfietaħ ma' ħżiem il-figura tal- qaddis u mhux f'idu bħal ma narawh is-soltu. Minbarra dawn l-erba' kwadri l-artist Francesco Zahra għal din il-knisja ta' Santa Katerina, pinġa wkoll fost oħrajn il-kwadru ta' Santu Rokku, sotto kwadru tal- Madonna ta' Monserrat filwaqt li hemm ukoll xogħlijiet li huma attribwiti lilu. Żewġ kwadri oħra ta' dawn iż- żewġ qaddisin kbar ta' San Pietru u San Pawl mill-ħafna li nisbu fil-knejjes tagħna. Leħen il-Banda — Festa 2019 83